# 27. HOMORÓDÚJFALU

1481-ben jelentkezik a forrásokban Wijfalw néven. (C. Suciu: Dicţionar istoric.) Az 1567. évi regestrum 13 kapuval jegyzi. (SZOKL. II. 219.)

Középkori templomáról az új templom tornyának gombjában elhelyezett okmány emlékezik, miszerint a lebontott középkori templomot 1481-ben építették s lebontásakor 317 esztendős lett volna. Kétségtelen, hogy a régi templom a XV. század végén épült, amit a megmaradt gótikus töredékek erősítenek meg: a déli portikus bejáratának két oldalán egy-egy gótikus töredék beépítve, a szentségtartó fülke, egy késő gótikus ajtó zárkövének töredéke, egy gótikus ablakkeret darabja, két horgony közé fogott orrtagos profillal.

A reneszánsz hatás a nyugati bejárat kőkereténél és a déli ajtókeretnél jelentkezik.

A régi boltozat még az új építés előtt „lerontatott”, amint azt 1749-ben írják, 1789-ben festett mennyezetről szól a krónika, a hajó és szentély fölött.

A templomot 13 kőlábbal megerősített kőfal vette körül, és nyugati részén torony állott, kerítésbe foglalva.

1798–1801 között új vagy egészen megújított templomot építenek. A régi torony áll, de a kőkerítés megszűnt. (Dávid L.: A középkori Udvarhelyszék 174–176.)

Középkori katolikus lakossága a reformáció idején unitárius lesz, a templommal együtt.

A XVIII. században unitárius anyaegyház (Benkő J.: Transsilvania. II. 228.), és e század elején is csak unitárius egyháza van. (Helységnévtár. 1913.)