# 119. SÁNDORTELKE (SÁNDORFALVATELKE)

1567-ben jelentkezik először a regestrumban Sándorfalva néven 8 kapuval (SZOKL. II. 219.). 1576-ban Sándorfalva (C. Suciu: Dicţionar istoric.) a neve.

Nem volt középkori temploma.

Középkori tiszta katolikus lakói a reformáció idején reformátusok lesznek és Patakfalva anyaegyházához tartoznak. Már 1644–1646-ban szeretnék önállósítani egyházközségüket, de továbbra is filia marad. 1697-ben lesz anyaegyház, „harmadrészt kívánva a javakból, amelyeket Ali basa járása után közös pénzen” vettek. (Dávid L.: A középkori Udvarhelyszék. 240.)

A XVIII. században református anyaegyház (Benkő J.: Transsilvania. II. 188.), e század elején pedig Telekfalva egyházához tartozik. (Helységnévtár. 1913.)