# 78. KÜKÜLLŐSZÉPLAK

1325-ben Zeplak, 1331-ben Zeeplak, 1332-ben Sceplak, 1505-ben Zephlak néven jelentkezik az oklevelekben. (Györffy: Az Árpád-kori. III. 561.; C. Suciu: Dicţionar istoric.)

1332-ben plébániatemploma van, papja a pápai tizedjegyzék szerint 6 régi banálist fizet, majd 12 dénárt, 1333-ban Péter pap 6 régi banálist, 1334-ben szintén 6 régi banálist. (Beke: Az erd. egyházmegye. 147.; Documente. XIV. C., III. 131, 144.)

A középkori katolikus lakosság a reformáció során református lesz, majd egy része unitárius. A középkori templom a reformátusoké marad, míg az unitáriusoknak 1699-ben új templomot építenek. (Négyszáz Év. 1968. 36.)

Az unitáriusok birtokában van egy reneszánsz díszítésű kehely, de ez már a reformáció korából származhat; mivel a középkori gyakorlattól eltérően felirata nem latin, hanem magyar.

Az unitárius templom a Türk Antal-féle homlokzat típusát képviseli. (B. Nagy M: Stílusok. 48.)

A XVIII. században itt református és unitárius anyaegyház van, és e század elején is. (Benkő J.: Transsilvania. III. 87, 227.; Helységnévtár. 1913.)

Református és unitárius templom