# 2. ALAMOR

1319-ben Alamor, 1330-ban Olmur, 1334-ben Mulunberg, 1336-ban Midenborch, 1407-ben Alamar, a XV. században pedig Meldember, Mildenvrg néven jelentkezik a forrásokban. (Györffy: Az Árpád-kori. II. 130.; C. Suciu: Dicţionar istoric.)

1330-ban temploma van, plébánosa, Albert ebben az évben az András erdélyi püspök elleni panaszosok között szerepel. (Documente. XIV. C., II. 324.)

1332-ben Péter a plébános, aki a pápai tizedjegyzék szerint 3 pensát fizet dénárban, 1334-ben 65 dénárt, 1335-ben Konrad (Korlard) káplán 1 fertót. (Beke: Az erd. egyházmegye. 93.; Györffy: i.h.; Documente. XIV. C., III. 142, 187, 219.)

1336-ban „Corladus, capellanus de Mildenborch” (Documente XIV. C., III. 219.)

1401-ben Kerek László, rector eclesiae parochialis de Abnár szebeni prépost lesz. Abnár azonosítása bizonytalan, de van, aki Alamornak véli. (Batthyaneum. II. 125.; Beke: i.m. 93., jegyz.)

Mivel a sebesi dékánsághoz tartozott, valószínűleg szász telepítés, ezért templomának az eredetét is a XII. századig lehet visszavezetni. 1469-ben német nevű családok szerepelnek. (Urkundenbuch. VI. 364)

A reformáció korában a katolikus egyház megszűnik. Alamor lakói a templommal együtt reformátusok lesznek, ami azt mutatja, hogy a vallási változások során a református vallás marad a színtéren, és már nem németek vannak többségben, mert akkor lutheránusok maradtak volna.

E század elején református anyaegyház. (Helységnévtár. 1913.)

A régi templom a hegyen állott, lebontották. Ma csak görögkeleti templom van 1897-ből.

Görögkeleti templom