# 39. SEPSISZENTKIRÁLY

1334-ben de Sancta Rege (Beke: Az erd. egyházmegye. 108.; Documente. XVI. C., III. 201.), 1508-ban Zenthkiralij (C. Suciu: Dicţionar istoric.) néven jelentkezik az oklevelekben. Az 1567-i regestrumban Zenthkiralt 30 kapuval jegyzik. (Orbán: Székelyföld. III. 30.) 1602-ben Szentkirály (C. Suciu: i.m.) néven szerepel.

1334-ben plébániatemploma van, papja, Domokos a pápai tizedjegyzék szerint 4 sasos dénárt fizet. (Beke: i.h.; Orbán: i.h.; Documente. XIV. C., III. 201.)

A falu neve is templomról tanúskodik, Szent István király tiszteletére szentelt templomáról nevezték el. Ez egyben arra is utal, hogy már a XII. században plébániatemplom, amikor a Szent Istvánról elnevezett plébániák létesültek vagy kapták nevüket, ha előbb léteztek.

A XV. században gótikus templom épül a régi helyén, vagy a régit átépítik. A templom ma is áll. Kőfal veszi körül és ebből emelkedik ki a XVII. században épített torony. (Négyszáz év. 1968.)

Első templomának értékes emléke egy érdekes formájú feszület. (Batthyaneum. I. 46.)

A középkori tiszta katolikus falu a reformáció idején átéli a kor vallási változásait, s a többség unitárius marad a templommal együtt.

A XVIII. században unitárius és református anyaegyháza van. (Benkő J.: Transsilvania. II.191, 228.) A reformátusok 1879-ben új templomot építenek (Kovács: Magyar ref. templomok. I. 166., II. 690.) A fentieken kívül más egyház vagy templom sem régebben, sem újabban nem volt.

Református templom

Unitárius templom