# 1. ALSÓALDORF

1295-ben inferior Waldorf, 1332-ben Waldorf inferior, 1453-ban Waldorf néven jelentkezik a forrásokban. Vallon alapítású. (Györffy: Az Árpád-kori. I. 557.; C. Suciu: Dicţionar istoric.)

Plébániatemplomának léte egy XIII. században történt szomorú eset okleveles megörökítéséből ismeretes: két plébánosukat megölik, s ezért Péter erdélyi püspök megfosztja Aldorfot plébánia címétől és gondozását a besztercei ispotályosokra bízza. (Beke: Az erd. egyházmegye. 119.; Györffy: i.h., Káptalani levéltár fasc. 4n)

1332-ben János, a besztercei ispotályosok papja, a pápai tizedjegyzék szerint 1 lotó ezüstöt fizet, 1334-ben Tamno 2 garast, 1335-ben ugyancsak Tamno (Tamónak írva) 2 garast. (Györffy: i.h.; Documente. XIV. C., III. 135, 175, 213.; Beke: i.m. 119.)

1602-ben beolvad Besztercébe, emlékét Niederwallendorf városrész neve őrzi. 1602 után Alsóaldorf templomáról nincs adat. A püspök ugyanis elrendeli, hogy templomukat sem tarthatják fenn (Káptalani levéltár fasc. 4 n 7)

Középkori volt hívei a reformáció idején lutheránusok lettek.