# 101. KADÁCS

Két Kadács jelentkezik külön az oklevelekben: Kis- és Nagykadács. 1567-ben a regestrum Kadachij néven 8 kapuval jegyzi. (SZOKL. II. 219.) 1602-ben Kadács (C. Suciu: Dicţionar istoric.) néven fordul elő.

Középkori temploma nem volt.

Az 1695-ös zsinati végzés Tarcsafalva anyaegyház javára a következőket határozza: „Az Templom építésiben az mater Ecclesianak úgy tartozzanak építtetni az Filiálisok, mint eddig.” A felsorolásban Felső- és Alsókadács is szerepel. (Dávid L.: A középkori Udvarhelyszék. 344.)

Egy 1711-es székelyszentmihályi kisebb harang felirata arról tanúskodik, hogy Kadács Szentmihály filiája volt: „OPERA UNITARIORUM FUSA EST SZENT MIHÁLY, BENCÉD, KOBÁTFALVA, KADÁTS. ANNO DOMINI 1711.” (Dávid: i. m. 301.)

Templomot Nagykadácson 1837-ben építenek. (B. Nagy M.: Stílusok. 49.), de előbb is lehetett templomuk, mert a XVIII. században Kis- és Nagykadácsot a filiális egyházak között sorolják fel. (Benkő J.: Transsilvania. II. 228.)

E század elején is unitárius temploma és egyháza van. (Helységnévtár. 1913.)