# 72. KUND

1332-ben említik oklevélben Kund néven. (Györffy: Az Árpád-kori. III. 555.; C. Suciu: Dicţionar istoric.) 1366-ban és 1494-ben Kwndként (uo.) szerepel.

1332-ben plébániatemploma van, papja, Henrik a pápai tizedjegyzék szerint 11 banálist fizet. (Györffy: i.m. III. 555.; Beke: Az erd. egyházmegye. 146.; Documente. XIV. C., III. 145.)

Temploma XV. századi átalakításokkal ma is áll. Szentélyének mennyezete hálóboltozatos. Szárnyas oltárának készítését a XVI. század első negyedére teszik, annak alapján, hogy a szárnyképek levélsoros keretelésében már reneszánsz díszítés jelentkezik. Több más Küküllő mentéről ismert oltárral együtt közös segesvári műhelyből származtatják. (Balogh J.: Az erd. renaissance. 139/22.; Roth: Die d. Kunst in S. 135.)

Festett kazettás mennyezetét 1906-ban stukkómennyezettel váltják le. (Fabini) Harangtornyát 1804-ben építik. Régi várfala helyén ma alacsony fal áll.

Középkori tiszta katolikus lakossága a reformáció során lutheránus lesz, a templommal együtt. A XVIII. században lutheránus anyaegyház, és e század elején is az. (Benkő J.: Transsilvania. II. 211.; Helységnévtár. 1913.)

Lutheránus templom