# 10. FELSŐBALÁZSFALVA

1292-ben Balas de Ruzua (Györffy II. 85)

1434-ben Balásfalva, 1587-ben Balázsfalva néven jelentkezik az oklevelekben. (C. Suciu: Dicţionar istoric.) De ez lehet Alsóbalázsfalva is.

Középkori templomáról nincs adat. A XVI. században azonban szász és magyar lakossága van, és a reformáció évtizedeiben temploma, mely előbb a lutheránusoké, majd a reformátusoké. Ebből következik, hogy már a reformáció előtt megvolt a temploma.

1622-ben a Sajói luth. dékán látogatja a plébániát. (Fabini) 1861-től Sajómagyaros filiája.

A szász lakosság 1700-ra csupán egy családra csökken, a templom pedig a reformátusoké. De később a református hívek is annyira megfogyatkoznak, hogy nincs, aki fenntartsa a templomot. Ezért a múlt században 1870-ben a református felettes hatóság a templomot eladja a görög katolikusoknak, akik újjáépítik. (Ref. Névkönyv. 1890. 41.) Ekkor régi faharanglábja még állott. (Balogh J.: Magyar fatornyok 157.)

A XVIII. században a lutheránusok újra megerősödnek, anyaegyházuk van (Benkő J.: Transsilvania. II. 193.), de a század végén már csak két lutheránus családdal.