# 21. GYERŐVÁSÁRHELY

1288-ban Vassarhel néven jelentkezik az oklevelekben. (C. Suciu: Dicţionar istoric.; Györffy: Az Árpád-kori. III. 378.) 1296-ban villa Vasarhel, 1423-ban Gyerewvasarhel,1434-ben Gerewasarhel, 1595-ben Gyrövásárhely, 1666-ban Gerö Vasarhely formában fordul elő. (C. Suciu: i.m.)

1333-ban plébániatemploma van, ebben az évben papja, Balázs a pápai tizedjegyzék szerint 41 dénárt fizet. (Beke: Az erd. egyházmegye. 138.; Documente. XIV. C., III. 146., Györffy: i.h.)

A középkori templomot 1831-ben lebontják és helyébe újat építenek. (Kovács: Magyar ref. templomok. II. 662.) Régi faragott feliratos köveit befalazzák az új templomba, de sajnos be is vakolják. (Beke: i.h.; Ref. Névkönyv. 1871.)

Egy 1575-ből származó sírkő, olvasható feliratával, megmaradt a falban.

Az új templom kazettás mennyezetét Umling Lőrinc és Tamási Asztalos János készítette 1752-ben, de ennek csak részletei maradtak épen. (B. Nagy M.: Stílusok. 84.)

Középkori lakói a reformáció során reformátusok lesznek, a templommal együtt.

A XVIII. században református anyaegyház, és e század elején is az. (Benkő J.: Transsilvania. II. 184.; Helységnévtár. 1913.)

Református templom