# 24. HOSSZÚMACSKÁS

1451-ben az oklevelek Zenthmiklosmacskása néven írják, 1458-ban, 1509-ben, 1587-ben is hasonló formában fordul elő. (C. Suciu: Dicţionar istoric.)

Már 1314-ben feltűnik Gene-Genyemacskása, 1357-ben Diósmacskás néven. (Györffy: Az Árpád-kori. II. 79.) 1724-ben Hosszú alias Szent Miklós Macskás a neve, tehát az 1451-ben jelentkező Szentmiklós azonos Hosszúmacskással. (Györffy: i.h.)

Középkori templomáról neve beszél: Szent Miklós tiszteletére szentelt templomáról nevezték így.

Középkori katolikus lakói a reformáció idején reformátusok lesznek, és a XVII. század elején református anyaegyháza van. A XVII. század folyamán azonban eredeti lakossága annyira elpusztul, hogy a templom is rommá lesz, és 1712-ben már csak a templom helyét ismerik.