# 103. TÜRE

1228-ban jelentkezik először az oklevelekben. (Györffy: Az Árpád-kori. III. 377.) 1299-ben Tyrenéven jegyzik. (C. Suciu: Dicţionar istoric.) 1332-ben Thure, 1397-ben Tire, 1446-ban Thire, 1609-ben Türre formában szerepel. (C. Suciu: i.m.)

1332-ben plébániatemploma van, ebben az évben papja, Demeter a pápai tizedjegyzék szerint 109 dénárt fizet, majd 18 garast, 1333-ban 22 garast, 1334-ben 40 garast és újra 18 garast. (Beke: Az erd. egyházmegye. 138.; Documente. XIV. C., III. 130, 146, 191.; Györffy: i.h.)

1299-ben püspöki birtok, s így valószínű, hogy már temploma volt a XIII. században. (Documente. XIII. C., II. 474.; C. Suciu: i.m.)

A templom mennyezetének felirata szerint annak alapjait 1587. szept. 22-én tették le, ami azt jelentheti, hogy az első középkori templomot újították, vagy egészen újat építettek. (Ref. Névkönyv. 1872.; Beke: i.h.)

Az első templom korából származó egyik harangjának felirata: „S. Maria Ora pro nobis 1471.” A másik dátum nélküli, de formája szerint még régebbi lehet, XIV. századi. (Ref. Névkönyv. 1872.; Beke: i.h.) 1482-ből egy régi kelyhe is van, de ez valamelyik szomszédos egyház lebontott templomából származik: (Beke: i.h.)

Ez a második középkori templom is elpusztul és helyette a XVIII. században újat építenek. A régiből csak néhány faragott kőkeretet mentenek meg, beépítve a cinterembe és a templom portikuszába. (Kelemen: Művészett. I. 268.) Szószéke Sipos Dávid munkája.

A középkori tiszta katolikus lakosság a reformáció korában református lesz, a templommal együtt.

A XVIII. században református anyaegyház, és e század elején is az. (Benkő J.: Transsilvania. 1913.)

Református templom