# 40. SZACSVA

1567-ben jelentkezik Zachva néven, amikor a regestrumban 13 kapuval jegyzik. (Orbán: Székelyföld. III. 172.) 1611-ben Szachvaként (C. Suciu: Dicţionar istoric.) szerepel az okiratokban.

„A régi falunak volt ódon temploma is, amely túlélvén önmagát, újjal váltatott fel s így nyomtalanul eltűnt az őskor e műemléke” – írja Orbán Balázs (i.h.).

Mai templomáról Kovács azt jegyzi meg (Magyar ref. templomok. II. 687.), hogy régi, de „építési ideje ismeretlen”. 1701-ben újítják barokk stílusban. (uo.)

Régi templomára utal, hogy hajdan Egerpatak és Sepsimagyaros anyaegyháza volt. Régiségét támasztja alá az is, hogy Eresztevényre került harangja hosszúkás formájával XV. századi vonásokat mutat. (Orbán: i.h.) Ezek alapján biztosra vehető, hogy már a reformáció előtt Szacsvának temploma és egyháza volt.

A középkori tiszta katolikus falu a reformáció idején református lesz, templomával együtt. A XVIII. században református anyaegyház (Benkő J.: Transsilvania. II. 191.), s e század elején is csak református temploma van. (Helységnévtár. 1913.)

Református templom