# 86. MAGYARSÁROS

1322-ben Sarus, 1332-ben Sárus, 1453-ban Kyssarus, 1587-ben Kissáros néven jelentkezik az oklevelekben. (Györffy: Az Árpád-kori. III. 559.; C. Suciu: Dicţionar istoric.)

Szász lakosait már a reformáció előtt magyarok váltják fel.

1322-ben Péter a plébános (Documente XIV. C. II. 56.)

1332-ben plébániatemploma van, papja, Miklós a pápai tizedjegyzék szerint 20 dénárt fizet. (Györffy: i.h.; Documente. XIV. C., III. 132.) Miklós pap már 1322-ben feltűnik egy oklevélben, mint a Dicsőszentmártonhoz közel eső Sáros papja. (Documente. XIV. C., II. 56.) Az oklevélből az is kitűnik, hogy a templom Szent Miklós tiszteletére volt szentelve. (Beke: Az erd. egyházmegye. 147.)

A régi, legkésőbb a XIV. század elején álló templom helyére egészen új templomot építenek. 1699-ből faharanglábjáról van feljegyzés, de ehelyett is új áll ma. (Balogh J.: Magyar fatornyok. 160.) Középkori katolikus lakói a reformáció idején átélik a kor változásait és az unitárius vallásnál állapodnak meg. Az övék lesz a templom is. A hívek egy része azonban megmarad reformátusnak.

A XVIII. század elején unitárius anyaegyház és református filia (Benkő J.: Transsilvania. II. 187, 227.), és e század elején is az. (Helységnévtár. 1913.)

Unitárius templom

Az unitárius templom haranglábja