# 98. MAROSAGÁRD

Agárd neve már 1460-ban (C. Suciu: Dicţionar istoric.) és 1484-ben (SZOKL. I. 243.) jelentkezik az okiratokban. 1567-ben a regestrumban 7 kapuval jegyzik. (Orbán: Székelyföld. IV. 180.)

Kebeleszentiván katolikus filiája a reformáció előtt és református a reformáció után. (Orbán: i.m. IV. 181.)

Kápolnájáról csak a XVIII. századból van adat. (Kelemen: Művészett. I. 180.) Ez a kápolna szerepel Benkőnél is a XIX. században mint fatemplom. (Benkő K.: Marosszék. 271.)

Középkori katolikus lakóiról a nevek vallanak: Pálffi Bálint, Nagy István, Pálfi Balázs, Nagy Péter, Chatio János, akik 1575-ben a szentpáli csatában vesznek részt. (Barabás: SZOKL. VIII. 304.) 1600-tól görögkeletiek telepednek a faluba.